**Estadio Metropolitano** tai virallisesti **Cívitas Metropolitano** on jalkapallostadion Espanjan pääkaupungissa Madridissa ja Club Atlético de Madridin kotistadion kaudesta 2017–2018 alkaen.

Stadion avattiin vuonna 1994 ja tuolloin noin 20 000 -paikkainen stadion oli alun perin pääasiassa yleisurheilukäytössä. Vuonna 2017 valmistuneen laajennuksen jälkeen stadionilla on 67 703 paikkaa ja se on Espanjan kolmanneksi suurin stadion Camp Noun ja Santiago Bernabéun jälkeen.

Stadion sijaitsee San Blasin – Canillejasin alueella Madridin koillisosassa, lähellä Barajasin lentoasemaa. Stadionia palvelee Madridin metron seitsemänteen linjaan kuuluva Estadio Metropolitanon asema.

Historia
--------

Stadionin ovat suunnitelleet sevillalaiset arkkitehdit Antonio Cruz ja Antonio Ortiz. Vuonna 1994 valmistuneella stadionilla oli alun perin noin 20 000 katsojapaikkaa ja se oli pääosin yleisurheilukäytössä. Vuosina 1994–2004 sillä järjestettiin kansainvälinen Meeting de Atletismo, joka kahtena jälkimmäisenä vuotena toimi samalla kansainvälisen yleisurheiluliiton IAAF:n Super Grand Prix’nä, ja vuonna 2002 IAAF:n maailmancup. Stadionilla on järjestetty myös konsertteja.

Stadion kuului Madridin itsehallintoalueen omistukseen vuoteen 2002 asti, jolloin se siirtyi Madridin kaupungille. Marraskuussa 2011 alkoivat laajennustyöt, jotka kasvattivat kapasiteetin noin 68 000:een.

Stadion oli mukana vuosien 2012, 2016 ja 2020 kesäolympialaisten valintaprosesseissa, ja se olisi toiminut olympiastadionina, mikäli Madrid olisi saanut kilpailut järjestääkseen. Stadion kuului Madridin olympiarenkaan itäiseen sektoriin, johon oli suunniteltu stadionin lisäksi rakennettavan myös olympiakylä sekä uintilajien, voimistelun, ja pyöräilyn suorituspaikkoja. Mahdollisia olympialaisia varten stadionille olisi jätetty tilaa juoksuradoille ja muille yleisurheilun suorituspaikoille. Kolmen epäonnistuneen yrityksen jälkeen kaupunki päätti olla hakematta vuoden 2024 kilpailuja.

Baskiseparatistijärjestö Eta räjäytti autopommin stadionin edustalla 27. kesäkuuta 2005, runsas viikko ennen vuoden 2012 kesäolympialaisten isäntäkaupungin valintaa. Henkilövahingoilta vältyttiin, mutta Madridin kaupunginjohtaja Alberto Ruiz-Gallardón uskoi tapahtuneen vahingoittaneen Madridin kisaehdokkuutta.

Jalkapalloseura Club Atlético de Madrid siirtyi pelaamaan kotiottelunsa stadionille kaudesta 2017–2018 alkaen. Samalla seura luovutti Manzanaresjoen rannalla sijaitsevan vanhan stadioninsa Vicente Calderónin Madridin kaupungille, joka purkaa stadionin ja muuttaa alueen puistoksi.

Stadionilla pelataan Mestarien liigan loppuottelu vuonna 2019.

Nimi
----

Stadion on historiansa aikana tunnettu nimillä Estadio de la Comunidad de Madrid (Madridin itsehallintoalueen stadion) ja Estadio Olímpico de Madrid (Madridin olympiastadion) sekä lempinimellä La Peineta ("kampa"), joka viittaa pääkatsomon muotoon.

Atlético Madridin siirryttyä stadionille se sai nimen Wanda Metropolitano vuosina 1923–1966 Atléticon kotistadionina toimineen Metropolitanon ja seuran osaomistajan Wandan mukaan. Uefan kilpaluissa stadionista käytetään nimeä Estadio Metropolitano.

Lähteet
-------

1. ↑  ’La Peineta’ County of Madrid athletics stadium, Madrid Cruz y Ortiz Arquitectos. Viitattu 10.7.2018. (englanniksi)
2. ↑  ’Wanda Metropolitano’ football stadium Club Atlético de Madrid, Madrid Cruz y Ortiz Arquitectos. Viitattu 10.7.2018. (englanniksi)
3. ↑  Stadiums in Spain *StadiumDB.com*. Viitattu 10.7.2018. (englanniksi)
4. ↑  Estadio Metropolitano Metro de Madrid. Viitattu 7.9.2013. (espanjaksi)
5. ↑  Estadio de la Comunidad de Madrid (Arkistoitu – Internet Archive) MC2. Viitattu 30.7.2007.
6. ↑  Historia del Meeting (Arkistoitu – Internet Archive) Real Federación Española de Atletismo. Viitattu 1.11.2008.
7. ↑  Competiciones internacionales celebradas en Madrid (Arkistoitu – Internet Archive) Real Federación Española de Atletismo. Viitattu 11.1.2008.
8. ↑  El alcalde acepta canjear al Gobierno ’La Peineta’ por el Palacio de Deportes  18.6.2002. El País. Viitattu 7.9.2013. (espanjaksi)
9. ↑  Comienzan las obras de derribo en La Peineta  2.11.2011. Marca. Viitattu 7.9.2013. (espanjaksi)
10. 1 2 3  Un lago, un parque y 175.000 metros cuadrados edificables El País. Viitattu 30.7.2007.
11. ↑  El estadio de La Peineta, la joya de M2012 El Mundo. Viitattu 30.7.2007.
12. ↑  Las sedes de Madrid 2012 El Mundo. Viitattu 30.7.2007.
13. ↑  G. Treceño, Jaime: La alcaldesa anuncia que Madrid no optará a los Juegos Olímpicos de 2024 *El Mundo*.  13.9.2013. Unidad Editorial. Viitattu 27.8.2015. (espanjaksi)
14. ↑  ETA pone un coche bomba contra el símbolo de la candidatura de Madrid 2012 El Mundo. Viitattu 30.7.2007.
15. ↑  Atlético Madrid's new stadium coming along a treat  20.1.2016. AS.  Arkistoitu 1.8.2017. Viitattu 1.7.2017. (englanniksi)
16. 1 2  Madrid’s Estadio Metropolitano to host 2019 Champions League final *UEFA.com*.  20.9.2017. UEFA. Viitattu 10.7.2018. (englanniksi)
17. ↑  Madrid: Atletico reveal naming right partner *StadiumDB.com*.  9.12.2016. Viitattu 10.7.2018. (englanniksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Estadio Metropolitano**.
* Stadion Atlético Madridin sivustolla (espanjaksi)
* Stadion arkkitehtitoimisto Cruz y Ortizin sivustolla: La Peineta, Wanda Metropolitano (englanniksi)
* Stadion StadiumDB.com-sivustolla (englanniksi)
* Stadion The Stadium Guide -sivustolla (englanniksi)